钦定古今图书集成/明伦汇编/官常典/第647卷 > 程迥
## 钦定古今图书集成/明伦汇编/官常典/第647卷 > 程迥

按《宋史儒林传》：“迥字可久，应天宁陵人。登隆兴元年
癸未进士第，知隆兴府进贤县。省符下知平江府王
佐，决陈长年辄私卖田，其从子愬有司十有八年，母
鱼氏年七十，坐狱廷辩，按法追正，令候母死服阕日
理为己分，令天下郡县视此为法。迥为议曰：‘天下之
人孰无母慈子若孙宜定省温凊，不宜有私财也。在’”
律，别籍者有禁，异财者有禁。当报牒之初，县令杖而
遣之，使听命于其母可矣，何稽滞遍愬有司，而达于
登闻院乎？《春秋穀梁传》注曰：“臣无讼君之道，为卫侯
郑与元咺发论也。”夫诸侯之于命大夫犹若此，子孙
之于母，乃使坐狱以对吏，爱其亲者闻之，不觉泣涕
之横集也。按令文，分财产，谓祖父母、父母服阕已前

前所费，乃卑幼辄用尊长物，法须五年尊长告乃为
理。何至豫期母死，又开他日争讼之端也。抑亦安知
不令之子孙不死于母之前乎？守令者，民之师帅，政
教之所由出，诚宜正“守令不职之愆，与子孙不孝之
罪，以敬天下之为人母者。”民饥，府檄有愬闭籴及粜
与商贾者，迥即论报之曰：“力田之人，细米每斗才九
十五文，逼于税赋，是以出粜，非上户也。县境不出货
宝，苟不与外人交昜，输官之钱，何由而得？今强者群
聚，胁持取钱，殴伤人者甚众，吾民不敢入市，坐致缺
食。”申谕再三，见从乃已。县大水，亡稻麦，郡蠲租税至
薄，迥白于府曰：“是驱民流徙耳，赋不可得，徒存欠籍。”
乃悉蠲之。郡僚犹曰：渡江后来未尝全放，恐户部不
从。迥力论之曰：“唐人损七则租庸调俱免，今损十矣，
夏税役钱不免，是犹用其二也，不可谓宽。”议乃息。境
内有妇人佣身纺绩舂簸，以养其姑，姑感妇孝，每受
食，即以手加额仰天而祝之。其子为人牧牛，亦干饭
以饷祖母。迥廉得之，为纪其事，白于郡，郡给以钱粟。
调信州上饶县，岁纳租数万石，旧法加倍，又取斛面
米，迥力止绝之。尝曰：“令与吏服食者，皆此邦之民膏
血也，曾不是思，而横敛虐民，鬼神其无知乎！”州郡督
索经总钱甚急，迥曰：“斯钱古之除陌之类，今其类乃
三倍正赋，民何以堪？”反复言之，当路奉祠，寓居番阳
之萧寺。程祥者，从伯父待制昌禹来居番阳，昌禹死，
遂失所依。祥继亡，祥妻度氏犹质卖奁具以抚育孤
子。久之罄竭，濒死，邻家皆莫识其面。有欲醮之者，度
曰：“吾儿幼，若事他人，使母不得抚其子，岂不负良人
乎？”终辞焉。或为迥言其事，迥走告于郡守，月给之钱
粟。迥居官临之以庄，政宽而明，令简而信，绥强抚弱，
导以恩义，积年仇讼，一语解去，猾吏奸民，皆以感激，
久而悛悔，欺诈以革。暇则宾礼贤士，从容尽欢，进其
子弟之秀者，与之均礼，为之陈说《诗》《书》，质问疑难者，
不问蚤暮，势位不得以交私，祠庙非典祀不谒。隐德
潜善，无问幽明，皆表而出之，以励风俗。或周其穷厄，
俾全节行。听决狱讼，期于明允。凡上官所未悉者，必
再三抗辨，不为苟止。贵溪民伪作吴渐名，诬愬县令
石邦彦，迥言“匿名书不当受”，转运使不谓然，遂兴大
狱，瘐死者十有四人。及闻省寺讫，报如迥言，卒官。